《复如乾封晚经渔浦》
元代·王逢

穷曛经渔浦，寒水白于练。总总星东出，猎猎风北转。

眼中兽蹄过，笛里鱼状变。稍闻刁斗应，渐喜烟火见。

谁家长林根，系艇沙渚面。天含潇湘思，山错吴越甸。

承平谢忧患，少壮忘羁贱。瓜桥往未遑，云源访殊便。

明涉子陵滩，桂酒同一奠。

作者简介：（1319—1388）元明间常州府江阴人，字原吉。元至正中，作《河清颂》，台臣荐之，称疾辞。避乱于淞之青龙江，再迁上海乌泥泾，筑草堂以居，自号最闲园丁。辞张士诚征辟，而为之划策，使降元以拒朱氏。明洪武十五年以文学录用，有司敦迫上道，坚卧不起。自称席帽山人。诗多怀古伤今，于张氏之亡，颇多感慨。有《梧溪诗集》七卷，记载元、明之际人才国事，多史家所未备。